पुराने को ही प्यार करेंगे तो नए और इनोवेटिव कैसे बनेंगे?
हाल में ओपनएआई के को-फाउंडर और चैटजीपीटी के रचयिता सैम आल्टमैन भारत आए थे। यहां उनसे पूछा गया कि इस बात की क्या सम्भावनाएं हैं कि कोई भारतीय स्टार्टअप अपना एआई आधारित प्लेटफॉर्म एक करोड़ डॉलर की पूंजी से स्थापित करे? Chetan Bhagat's column - If you love the old, how will you become new and innovative?
हाल में ओपनएआई के को-फाउंडर और चैटजीपीटी के रचयिता सैम आल्टमैन भारत आए थे। यहां उनसे पूछा गया कि इस बात की क्या सम्भावनाएं हैं कि कोई भारतीय स्टार्टअप अपना एआई आधारित प्लेटफॉर्म एक करोड़ डॉलर की पूंजी से स्थापित करे? सैम ने साफ शब्दों में कहा कि बेहतर होगा अगर आप लोग इस दिशा में कोशिशें न करें।
सैम की टिप्पणी पर हंगामा हुआ और इस आशय के लेख प्रकाशित किए गए कि सैम का कहना है भारतीय कम्पनियों को एआई के क्षेत्र में प्रतिस्पर्धा की कोशिश भी नहीं करना चाहिए। हम भारतीयों को अपने पर बहुत गर्व है, लेकिन हमारी भावनाएं भी कुछ ज्यादा ही जल्दी आहत हो जाती हैं। इसके बाद अनेक टेक कम्पनियों के सीईओ और सीनियर कर्मचारियों ने ट्विटर और लिंक्डइन पर इस आशय की पोस्ट लगाईं कि वे चैलेंज एक्सेप्ट करते हैं और दिखा देना चाहते हैं कि हम यह कर सकते हैं। बाद में सैम ने स्पष्ट किया कि वो ये कहना चाह रहे थे कि आप एक करोड़ डॉलर की छोटी पूंजी लेकर प्रतिस्पर्धा नहीं कर सकते।
सैम की टिप्पणी ने हमारी दुखती रग जरूर छेड़ दी है। हम अपनी मल्टी-बिलियन डॉलर की सॉफ्टवेयर सर्विस इंडस्ट्री और हमारे उद्यमियों के बारे में चाहे जो सोचें, एक बात पर कम ही चर्चा की जाती है और वो यह कि हम इनोवेशन नहीं कर पाते हैं। इसका यह मतलब नहीं कि भारतीय कम्पनियों में गुणवत्ता नहीं है। सेल्स और टर्नओवर के मामले में हम बड़े ब्रांड बना सकते हैं और नई ऊंचाइयों को छू सकते हैं।
भारतीय फाउंडर्स और प्रमोटर्स की गिनती दुनिया के सबसे अमीर लोगों की सूची में की जा सकती है और भारतीय कर्मचारी भी बहुत मेहनती होते हैं। इसके बावजूद हमें इस कड़वी सच्चाई को स्वीकारना होगा, जिसकी तरफ सैम एक इशारा कर गए हैं- हम इनोवेशन में प्रतिस्पर्धा नहीं कर सकते। बहुत सारी भारतीय कम्पनियों के सीईओ इनोवेशन के बारे में लम्बी स्पीच देना जानते हैं। लेकिन अगर आप कर्मचारियों से पूछें तो वो आपको बताएंगे कि भारत में सामान्यतया इनोवेशन को हतोत्साहित किया जाता है।
ऐसा क्यों है? पांच बिंदुओं से समझें :
1. इनोवेशन कहीं से भी आ सकता है, जबकि भारतीय संस्कृति बड़ों-बुजुर्गों के प्रति आदर-सम्मान के इर्द-गिर्द निर्मित की गई है। हमारे यहां नए विचारों से ज्यादा महत्व वर्षों के अनुभव को दिया जाता है। घर पर मां-पिता से सवाल पूछना ठीक नहीं समझा जाता और कम्पनियों में बॉस से। जूनियर के पास बेहतर विचार हों तो भारतीय बॉस असुरक्षित महसूस करने लगते हैं। देर-सबेर जूनियर्स भी समझ जाते हैं कि ज्यादा इनोवेटिव होना ठीक नहीं।
2. एक समाज के रूप में भी हम अतीत की विरासत, पुरातन ग्रंथों में निहित ज्ञान, प्राचीन संतों की वाणी आदि को महत्व देते हैं। हम यह मानकर चलते हैं कि जो पुराना है, वह बेहतर होगा। जबकि अगर हम नए को बुरा समझेंगे तो एक इनोवेटिव समाज कैसे बना सकेंगे?
3. भारतीय ज्यादा वैज्ञानिक सोच रखना पसंद नहीं करते, जबकि इनोवेशन के लिए जरूरी है हर चीज पर प्रश्न उठाने वाली मानसिकता। हम नए विज्ञान को लेकर संशय से भरे रहते हैं, अलबत्ता हमें उसके लाभ उठाने से ऐतराज नहीं, जैसे कि स्मार्टफोन या आधुनिक चिकित्सा। हम अपने बच्चों को विज्ञान की पढ़ाई के लिए प्रोत्साहित जरूर करते हैं, लेकिन केवल इसलिए ताकि वे अच्छी नौकरियां पा सकें। लेकिन एक समाज के रूप में हमारी साइंटिफिक होने में कोई रुचि नहीं, क्योंकि ‘हमारी प्राचीन संस्कृति को पहले ही सबकुछ पता था’ और ‘पश्चिमी विज्ञान के पास वैसे भी सारे उत्तर नहीं हैं।’
4. जब कॉपी-पेस्ट कर सकते हों तो इनोवेट क्यों करें? स्टार्टअप फंडिंग अधिकतर ऐसी कम्पनियों को जाती है, जो किसी सफल पश्चिमी स्टार्टअप का क्लोन हों। किसी ऐसे स्टार्टअप के लिए पैसा जुटाना सरल है, जो अपने जैसी किसी पश्चिमी कम्पनी की सफलता का हवाला दे सके। हम चाहते हैं कि कॉपी-पेस्ट वेंचर्स में पूंजी लगाएं। हम किसी अमेरिकी टेक कम्पनी की सफलतापूर्वक नकल करने को ही अपनी उपलब्धि मान बैठते हैं।
5. हम स्वतंत्र देश जरूर हैं, लेकिन क्या हम तमाम प्रकार के विचारों को अनुमति देते हैं? इनोवेटिव समाज तो वे ही होते हैं, जो वैचारिक रूप से स्वतंत्र समाज हों। इनोवेटिव बनने के लिए माइंडसेट-शिफ्ट, इगो-शिफ्ट, कल्चरल-शिफ्ट आदि की जरूरत होगी। यह एक लम्बी यात्रा है, पर इसकी शुरुआत इसी से करें कि कम से कम सैम की बातों से हर्ट न हो जाएं। हम पुराने और अतीत से जितना प्यार करते हैं, नए और भविष्य से भी उतना ही प्यार करना हमारे लिए जरूरी है।
(ये लेखक के अपने विचार हैं)